《题谊上人石室》
宋代·丘葵

接石为巢瓦缝欹，家风惟有白云知。
连筒远取煎茶水，种竹先寻挂衲枝。
庵小偏涵新世界，山空不见旧亭池。
清霄一段西来意，林影参差月上时。

作者简介：泉州同安人，字吉甫。早年有志朱子之学，亲炙于吕大圭、洪天锡之门。杜门励学，不求人知。宋亡，居海屿中，因自号钓矶翁。元世祖闻其名，遣御史奉币征聘，不出，赋诗见志。年八十余卒。有《易解义》、《书解义》、《诗解义》、《春秋解义》、《周礼补亡》及诗集。